Experimenta circa effectum conflictus electrici in acum magneticam
Prima experimenta circa rem, quam illustrare aggredior, in scholis de Electricitate,
Galvanismo et Magnetismo proxime-superiori hieme a me habitis instituta sunt. His
experimentis monstrari videbatur, acum magneticam ope apparatus galvanici e situ
moveri; idque circulo galvanico cluso, non aperto, ut frustra tentaverunt aliquot
abhinc annis physici quidam celeberrimi. Cum autem hæc experimenta apparatu minus
efficaci instituta essent, ideoque phænomena edita pro rei gravitate non satis luculenta
viderentur, socium adscivi amicum Esmarch, regi a consiliis justitiæ, ut experimenta
cum magno apparatu galvanico, a nobis conjunctim instructo, repeterentur
et augerentur. Etiam vir egregius Wleugel, eques auratus ord. Dan. et apud nos
præfectus rei gubernatoriæ, experimentis interfuit, nobis socius et testis. Præterea
testes fuerunt horum experimentorum vir excellentissimus et a rege summis honoribus
decoratus Hauch, cujus in rebus naturalibus scientia jam diu inclaruit, vir acutissimus Reinhardt, Historiæ naturalis Professor, vir in experimentis instituendis sagacissimus
Jacobsen, Medicinæ Professor, et Chemicus experientissimus Zeise, Philosophiæ
Doctor. Sæpius equidem solus experimenta circa materiam propositam institui,
quæ autem ita mihi contigit detegere phænomena, in conventu horum virorum
doctissimorum repetivi.

In experimentis recensendis omnia præteribo, quæ ad rationem rei inveniendam
quidem conduxerunt, hac autem inventa rem amplius illustrare nequeunt; in eis
igitur, quæ rei rationem perspicue demonstrant, acquiescamus.

Apparatus galvanicus, quo usus summus, constat viginti receptaculis cupreis
rectangularibus, quorum et longitudo et altitudo duodecim æqualiter est pollicum,
latitudo autem duos pollices et dimidium vix excedit. Qvodvis receptaculum duabus
laminis cupreis instructum est ita inclinatis, ut baculum cupreum, qui laminam zinceam
in aqua receptaculi proximi sustentat, portare possint. Aqua receptaculorum
1/60 sui ponderis acidi sulphurici et pariter 1/60 acidi nitrici continet. Pars cujusque
laminæ Zinceæ in aqua submersa Qvadratum est, cujus latus circiter longitudinem
10 pollicum habet. Etiam apparatus minores adhiberi possunt, si modo filum metallicum candefacere valeant.

Conjungantur termini oppositi apparatus galvanici per filum metallicum, quod
brevitatis causa in posterum conductorem conjungentem vel etiam filum conjungens
appellabimus. Effectui autem, qui in hoc conductore et in spatio circumjacente locum
habet, conflictus electrici nomen tribuemus.

Ponatur pars rectilinea hujus fili in situ horizontali super acum magneticam rite
suspensam, eique parallela. Si opus fuerit, filum conjungens ita flecti potest, ut
pars eius idonea situm ad experimentum necessarium obtineat. His ita comparatis,
acus magnetica movebitur, et quidem sub ea fili conjungentis parte, quæ electricitatem
proxime a termino negativo apparatus galvanici accipit, occidentem versus declinabit.

Si distantia fili conjungentis ab acu magnetica 3/4 pollices non excedit, declina­tio
acus angulum circiter 45° efficit. Si distantia augetur, anguli decrescunt ut crescunt distantiæ. Cæterum declinatio pro efficacia apparatus varia est.

Filum conjungens locum mutare potest vel orientem vel occidentem versus,
dummodo situm acui parallelum teneat, sine alia effectus mutatione, quam respectu
magnitudinis; itaque effectus attractioni minime tribui potest, nam idem acus magneticæ
polus, qui ad filum conjungens accedit, dum ei ad latus orientale positum est,
ab eadem recedere deberet, quando locum ad latus occidentale occupat, si hæ declinationes ab attractionibus vel repulsionibus penderent. Conductor conjungens e
pluribus filis aut tæniis metallicis connexis constare potest. Natura metalli effectus
non mutat, nisi forte quoad qvantitatem. Fila ex platino, auro, argento, orichalco,
ferro, tænias e plumbo et stanno, massam hydrargyri æquali cum successu adhibuimus.
Conductor aqua interrupta non omni effectu caret, nisi interruptio spatium
plurium pollicum longitudinis complectatur.

Effectus fili conjungentis in acum magneticam per vitrum, per metalla, per
lignum, per aquam, per resinam, per vasa figlina, per lapides transeunt; nam interjecta
tabula vitrea metallica vel lignea minime tolluntur, nec tabulis ex vitro, metallo
et ligno simul interjectis evanescunt, imo vix decrescere videntur. Idem est eventus,
si interjicitur discus electrophori, tabula ex porphyrita, vas figlinum, si vel
aqua repletum sit. Experimenta nostra etiam docuerunt, effectus jam memoratos
non mutari, si acus magnetica pyxide ex orichalco aqua repleta includitur. Effectuum
transitum per omnes has materias in electricitate et galvanismo antea nunquam
observatum fuisse, monere haud opus est. Effectus igitur, qui locum habent in conflictu
electrico, ab effectibus unius vel alterius vis electricæ quam maxime sunt diversi.

Si filum conjungens in plano horizontali sub acu magnetica ponitur, omnes
effectus idem sunt ac in plano super acum, tantummodo in directione inversa. Acus
enim magneticæ polus, sub quo ea est fili conjungentis pars, quæ electricitatem proxime
a termino negativo apparatus galvanici accipit, orientem versus declinabit.

Ut facilius hæc memoria retineantur, hac formula utamur: Polus super quem
intrat electricitas negativa ad occidentem, infra quem ad orientem vertitur.

Si filum conjungens in plano horizontali ita vertitur, ut cum meridiano magnetico
angulum sensim sensimque crescentem formet, declinatio acus magneticæ augetur,
si motus fili tendit versus locum acus deturbatæ; sed minuitur, si filum ab
hoc loco discedit.

Filum conjungens in plano horizontali, in quo movetur acus magnetica, ope
sacomatis æquilibrata, situm, et acui parallelum, eandem nec orientem nec occidentem versus deturbat, sed tantummodo in plano inclinationis nutare facit, ita ut polus,
penes quem ingreditur in filum vis negative electrica deprimatur, quando ad latus
occidentale, et elevetur, quando ad orientale situm est.

Si filum conjungens perpendiculare ad planum meridiani magnetici, vel supra
vel infra acum ponitur, hæc in quiete permanet; excepto si filum sit polo admodum
propinquum: tum enim elevatur polus, quando introitus fit a parte occidentali fili,
et deprimitur quando ab orientali fit.

Quando filum conjungens perpendiculare ponitur e regione polo acus magneticæ,
et extremitas superior fili electricitatem a termino negativo apparatus galvanici
accipit, polus orientem versus movetur; posito autem filo e regione puncto inter polum
et medium acus sito, occidentem versus agitur. Quando extremitas fili superior
electricitatem a termino positivo accipit, phænomena inversa occurrunt.

Si filum conjungens ita flectitur, ut ad ambas flexuræ partes sibi fiat parallelum,
aut duo formet crura parallela, polos magneticos pro diversis rei conditionibus
repellit aut attrahit. Ponatur filum e regione polo alteriutri acus, ita ut planum
crurum parallelorum sit ad meridianum magneticum perpendiculare, et conjugatur
crus orientale cum termino negativo, occidentale cum positivo apparatus galvanici;
quibus ita instructis, polus proximus repelletur, vel ad orientem vel ad occidentem
pro situ plani crurum. Conjuncto crure orientali cum termino positivo et occidentali
cum termino negativo, polus proximus attrahitur. Quando planum crurum
ponitur perpendiculare ad locum inter polum et medium acus, iidem, tantummodo inversi, occurrunt effectus.

Acus ex orichalco, ad instar acus magneticæ suspensa, effectu fili conjungentis
non movetur. Etiam acus ex vitro, vel ex sic dicto gummi lacca, simili experimento
subjectæ in quiete manent.

Ex his omnibus momenta quædam ad rationem horum phænomenorum reddendam
afferre liceat.

Conflictus electricus non nisi in particulas magneticas materiæ agere valet.
Videntur omnia corpora non-magnetica per conflictum electricum penetrabilia esse;
magnetica vero, aut potius particulæ eorum magneticæ transitui hujus conflictus resistere, quo fit, ut impetu virium certantium moveri possint.

Conflictum electricum in conductore non includi, sed, ut jam diximus, simul
in spatio circumjacente idque satis late dispergi, ex observationibus jam propositis
satis patet.

Similiter ex observatis colligere licet, hunc conflictum gyros peragere, nam
hæc esse videtur conditio, sine qua fieri nequeat, ut eadem pars fili conjungentis,
quæ infra polum magneticum posita eum orientem versus ferat, supra posita cundem
occidentem versus agat; hæc enim gyri est natura, ut motus in partibus oppositis
oppositam habeant directionem. Præterea motus per gyros cum motu progressivo,
juxta longitudinem conductoris, conjunctus, cochleam vel lineam spiralem formare
debere videtur, quod tamen, nisi fallor, ad phænomena hucusque observata explicanda
nihil confert.

Omnes in polum septentrionalem effectus, hic expositi, facile intelliguntur,
ponendo, vim vel materiam negative electricam lineam spiralem dextrorsum flexam
percurrere, et polum septentrionalem propellere, in meridionalem autem minime
agere. Effectus in polum meridionalem similiter explicantur, si vi vel materiæ positive
electricæ motum contrarium et facultatem in polum meridionalem non autem in
septentrionalem agendi tribuimus. Hujus legis cum natura congruentia melius repetitione
experimentorum quam longa explicatione perspicietur. Dijudicatio autem
experimentorum multo fiet facilior, si cursus virium electricarum in filo conjungente
signis pictis vel incisis indicatus fuerit.

Dictis hoc tantum adjiciam: Demonstrasse me in libro septem abhinc annis
edito, calorem et lucem esse conflictum electricum. Ex observationibus nuper adlatis
jam concludere licet, motus per gyros etiam in his effectibus occurrere; quod ad
phænomena, quæ polaritatem lucis appellant, illustranda perquam facere puto.

Dabam Hafniæ d. 21de Julii 1820.

Johannis Christianus Örsted.Eques auratus Ordinis Dannebrogici, in Universitate Haf-niensi Prof. Physices Ord., Secretarius SocietatisRegiæ Scientiarum Hafniensis.

TYPIS SCHULTZIANIS.

da:Forsøg over den electriske Vexelkamps Indvirkning paa Magnetnaalen